Document ID: 31995R1683

Reference:
19/Volumul 01
RO
Jurnalul Ofícial al Uniunii Europene
9
31995R1683
L 164/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1683/95 AL CONSILIULUI
din 29 mai 1995
de instituire a unui model uniform de viză
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100c alineatul (3),
având în vedere propunerea Comisiei,
având în vedere avizul Parlamentului European,
întrucât articolul 100c alineatul (3) din tratat impune Consiliului să adopte măsurile referitoare la instituirea unui model uniform de viză înainte de 1 ianuarie 1996;
întrucât introducerea unui model uniform de viză reprezintă un pas important în vederea armonizării politicilor în materie de vize; întrucât articolul 7a din tratat prevede că piața internă presupune un spațiu fără frontiere interne în cadrul căruia este asigurată libera circulație a persoanelor în conformitate cu dispozițiile tratatului; întrucât această măsură trebuie considerată ca formând un ansamblu coerent cu măsurile din titlul VI din Tratatul privind Uniunea Europeană;
întrucât este esențial ca modelul uniform de viză să conțină toate informațiile necesare și să răspundă standardelor tehnice de cel mai înalt nivel, în special în ceea ce privește securizarea față de contrafacere și falsificare; întrucât modelul uniform de viză trebuie, de asemenea, să fie adecvat pentru a fi utilizat de toate statele membre și să aibă elementele de securizare universal recunoscute, care să fie vizibile cu ochiul liber;
întrucât prezentul regulament stabilește numai specificațiile care nu au caracter secret; întrucât aceste specificații trebuie completate cu alte specificații care trebuie să rămână secrete pentru a preveni riscul de contrafacere și falsificare și care pot să nu includă date cu caracter personal sau referiri la asemenea date; întrucât trebuie conferite Comisiei atribuții în ceea ce privește adoptarea altor specificații;
întrucât, pentru a garanta că informațiile în cauză nu vor fi divulgate unui număr de persoane mai mare decât este necesar, este, de asemenea, esențial ca fiecare stat membru să nu desemneze mai mult de un organism care să tipărească modelul uniform de viză, statele membre fiind în continuare libere să schimbe acest organism, după caz; întrucât, din motive de securitate, fiecare stat membru trebuie să comunice Comisiei și celorlalte state membre numele organismului competent;
întrucât, pentru a fi eficace, prezentul regulament trebuie să se aplice tuturor vizelor care fac obiectul articolului 5; întrucât statele membre ar trebui, de asemenea, să fie libere să utilizeze modelul uniform de viză pentru vizele care pot fi utilizate în alte scopuri decât cele care fac obiectul articolului 5, cu condiția ca modificările vizibile cu ochiul liber să fie încorporate astfel încât să facă imposibilă confundarea cu modelul uniform;
întrucât, în ceea ce privește datele cu caracter personal care trebuie să figureze în modelul uniform de viză în conformitate cu anexa la prezentul regulament, trebuie să se asigure respectarea dispozițiilor adoptate de către statele membre în vederea protecției datelor, precum și a legislației comunitare în materie,
ADOPTĂ PREZENTUL REGULAMENT:
Articolul 1
Vizele eliberate de statele membre în conformitate cu articolul 5 se eliberează într-un model uniform (autocolant). Acestea sunt conforme cu specificațiile prevăzute la anexă.
Articolul 2
Specificațiile tehnice suplimentare care împiedică falsificarea sau contrafacerea vizelor se adoptă în conformitate cu procedura prevăzută la articolul 6.
Articolul 3
(1)   Specificațiile prevăzute la articolul 2 sunt secrete și nu se publică. Ele nu sunt comunicate decât organismelor desemnate de statele membre pentru tipărire și persoanelor autorizate în mod corespunzător de un stat membru sau de Comisie.
(2)   Fiecare stat membru desemnează un organism unic responsabil cu tipărirea vizelor. Statul membru în cauză comunică numele acestui organism Comisiei și celorlalte state membre. Același organism poate fi desemnat în acest scop de două sau mai multe state membre. Fiecare stat membru are dreptul să schimbe organismul desemnat. Acesta informează Comisia și celelalte state membre cu privire la aceasta.
Articolul 4
(1)   Fără a aduce atingere dispozițiilor relevante mai extinse legate de protecția datelor, persoanele cărora li se eliberează o viză au dreptul să verifice datele personale înscrise în viză și, după caz, să ceară rectificarea sau eliminarea acestora.
(2)   Modelul uniform de viză nu conține nici o informație care să poată fi citită automat, decât dacă datele respective apar și în rubricile descrise la punctele 6-12 din anexă sau dacă figurează în documentul de călătorie respectiv.
Articolul 5
În sensul prezentului regulament, „viză” înseamnă o autorizație eliberată sau o decizie luată de către un stat membru, necesară pentru intrarea pe teritoriul său în scopul:
—
unei șederi preconizate în statul membru respectiv sau în mai multe state membre, pentru o perioadă care să nu depășească trei luni în total;
—
tranzitării teritoriului sau zonei de tranzit a unui aeroport al statului membru respectiv sau al mai multor state membre.
Articolul 6
(1)   În cazul în care se face referire la procedura definită de prezentul articol, se aplică dispozițiile următoare.
(2)   Comisia este sprijinită de un comitet constituit din reprezentanții statelor membre și prezidat de reprezentantul Comisiei.
Reprezentantul Comisiei prezintă Comitetului un proiect cu măsurile ce urmează a fi luate. Comitetul emite un aviz cu privire la proiect într-un termen pe care președintele îl poate stabili în funcție de urgența cazului. Comitetul își dă avizul cu majoritatea prevăzută la articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. În cadrul comitetului voturile reprezentanților statelor membre sunt ponderate în conformitate cu articolul menționat anterior. Președintele nu participă la vot.
(3)
(a)
Comisia adoptă măsurile preconizate, dacă acestea sunt conforme cu avizul comitetului.
(b)
Dacă măsurile preconizate nu sunt conforme cu avizul comitetului sau dacă nu a fost emis un aviz, Comisia prezintă Consiliului, fără întârziere, o propunere cu privire la măsurile ce trebuie luate. Consiliul hotărăște cu majoritate calificată.
Dacă la expirarea unui termen de două luni Consiliul nu hotărăște, măsurile propuse sunt adoptate de Comisie, cu excepția cazului în care Consiliul s-a pronunțat împotriva acestor măsuri cu majoritate simplă.
Articolul 7
În cazul în care statele membre folosesc modelul uniform de viză în alte scopuri decât cele cuprinse la articolul 5, trebuie să se ia măsurile corespunzătoare pentru evitarea confuziei cu viza prevăzută la articolul 5.
Articolul 8
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Articolul 1 se aplică la șase luni de la adoptarea măsurilor prevăzute la articolul 2.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 mai 1995.
Pentru Consiliu
Președintele
H. de CHARETTE
ANEXĂ

Summary:
Modelul uniform de viză eliberat resortisanților din afara Uniunii Europene (UE)
Modelul uniform de viză eliberat resortisanților din afara Uniunii Europene (UE)
 
SINTEZĂ PRIVIND:
Regulamentul (CE) nr. 1683/95 – norme privind modelul uniform de viză al UE
CARE ESTE ROLUL ACESTUI REGULAMENT?
În 1995, UE a creat un model uniform de viză a UE sub forma unui autocolant care trebuie lipit pe documentul de călătorie al resortisanților din afara UE care sunt supuși obligativității vizelor.
Acest regulament stabilește normele pentru modelul uniform de viză atât pentru țările Schengen*, cât și pentru Irlanda și Regatul Unit (1).
ASPECTE-CHEIE
Modelul uniform se aplică:unei șederi preconizate în una sau în mai multe țări din spațiul Schengen pentru o perioadă care să nu depășească trei luni în total;  unei tranzitări a zonelor de tranzit internațional ale aeroporturilor din țările Schengen („viză de tranzit aeroportuar”).  În cazul țărilor Schengen, de exemplu, o viză de scurtă ședere eliberată de către una dintre acestea îi conferă titularului acesteia dreptul de a călători prin cele 26 de țări timp de până la 90 de zile într-o perioadă de 180 de zile.Vizele pentru vizitele care depășesc perioada respectivă fac obiectul procedurilor naționale (adică pentru a permite titularului să își găsească un loc de muncă sau să înființeze o întreprindere, o activitate comercială sau profesională).Informațiile care figurează pe autocolantul de vizăAutocolantul de viză uniform precizează numărul de zile pe care un cetățean neresortisant al unei țări din UE are voie să le petreacă în spațiul Schengen și în Irlanda și Regatul Unit (1). În cazul unei vize Schengen, zilele trebuie numărate de la data la care persoana respectivă intră în spațiul Schengen (ștampila de intrare) până la data la care aceasta părăsește spațiul Schengen (ștampila de ieșire), incluzând ambele zile.Durata precisă a valabilității vizei este indicată pe autocolantul de viză la rubrica „Duration of stay” (Durata vizitei).
Regulamentul (UE) 2017/1370 introduce un model nou pentru autocolantul de viză, cu elemente de securizare suplimentare pentru a preveni contrafacerea. Irlanda și Regatul Unit (1) nu fac obiectul aplicării noilor măsuri, intrate în vigoare la 17 august 2017. Aceste țări pot solicita însă Comisiei Europene să încheie acorduri pentru a face schimb de informații tehnice în legătură cu modelul vizelor lor naționale.
Specificații tehniceViza uniformă trebuie să respecte:o listă de specificații tehnice referitoare la elemente de securizare universal recunoscute, vizibile cu ochiul liber, inclusiv: o fotografie integrată, realizată la standarde înalte de securitate;logoul format din una sau mai multe litere care indică țara emitentă – sau grupul de țări emitente, în cazul Beneluxului;  alte specificații tehnice care urmăresc prevenirea contrafacerii și a falsificării vizelor și care oferă metode de completare a vizei.  Fiecare țară a UE trebuie să desemneze o autoritate unică pentru tipărirea vizelor. Țara trebuie să comunice numele acestui organism Comisiei și celorlalte țări ale UE.
Specificațiile tehnice pentru noul autocolant de viză vor fi stabilite într-o decizie de punere în aplicare a Comisiei. Regulamentul se va aplica cel târziu la 15 luni de la adoptarea specificațiilor tehnice suplimentare menționate în Regulamentul (CE) nr. 1683/95.
DE CÂND SE APLICĂ ACEST REGULAMENT?
Se aplică de la 3 august 1995.
CONTEXT
Pentru informații suplimentare, consultați:Politica vizelor (Comisia Europeană).  
TERMENI-CHEIE
Țările Schengen: Austria, Belgia, Republica Cehă, Danemarca, Estonia, Finlanda, Franța, Germania, Grecia, Ungaria, Islanda, Italia, Letonia, Liechtenstein, Lituania, Luxemburg, Malta, Țările de Jos, Norvegia, Polonia, Portugalia, Slovacia, Slovenia, Spania, Suedia și Elveția.
DOCUMENTUL PRINCIPAL
Regulamentul (CE) nr. 1683/95 al Consiliului din 29 mai 1995 de instituire a unui model uniform de viză (JO L 164, 14.7.1995, pp. 1-4)
Modificările succesive aduse Regulamentului (CE) nr. 1683/95 au fost integrate în textul de bază. Această versiune consolidată are doar un caracter informativ.
DOCUMENTE CONEXE
Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize) (JO L 243, 15.9.2009, pp. 1-58)
A se vedea versiunea consolidată.
Regulamentul (CE) nr. 333/2002 al Consiliului din 18 februarie 2002 de stabilire a unui model uniform de formular pentru aplicarea unei vize eliberate de statele membre titularilor unui document de călătorie nerecunoscut de statul membru care emite formularul respectiv (JO L 53, 23.2.2002, pp. 4-6)
Data ultimei actualizări: 01.02.2018(1) Regatul Unit se retrage din Uniunea Europeană și, începând cu 1 februarie 2020, are statut de țară terță (țară din afara UE).